Fonds vir landbou-studente gestigFoto ter illustrasie. (Foto: marcela_net, Pixabay) Helpende Hand het ŉ veldtog van stapel gestuur met die doel om studente wat in landbou of natuurbewaring wil studeer, te finansier. Hierdie hulporganisasie gaan deesdae van krag tot krag en hulle studietrust reik al hoe wyer, oor meer en meer studievelde heen. Hoewel daar reeds ŉ geruime tyd vir landboustudente voorsiening gemaak word, het Helpende Hand vanjaar besef daar is ŉ eiesoortige nood op plase en die platteland vir jong mense wat ook in beroepe soos landbou en natuurbewaring wil studeer. “Landbou is gelyk aan voedselvoorsiening en, selfs belangriker, voedselsekerheid. Dit kan dus loshande as een van die belangrikste bedrywe gereken word. Namate die natuur al hoe meer verrassings vir ons uitdink, gaan hierdie bedryf meer kwesbaar word en in verskeie streke is die bewyse reeds daar dat dit kritieke afmetings toon,” waarsku Zander Botha, Helpende Hand se fondsbestuurder van hul studiefondssentrum. “Beleggings in landbou en toekomstige landbouers word dus van sleutelbelang.” Volgens Botha raak die lewe op die platteland al hoe taaier. “Ons besef dat die aanslag op ons boere en natuurbewaarders groot is. Behoeftige studente wie se ouers geraak word deur rampe en plaasellendes soos aanvalle, droogtes, brande en siektes neem toe en die kans om universiteit toe gestuur te word, raak al hoe skraler. “Ons wil hierdie helde help omdat ons hulle vir die toekoms benodig. Ons wil verseker dat studiekoste nie nóg ŉ uitdaging vir hulle is nie. Daarom het ons besluit om ŉ studiefonds te stig waar donateurs en die gemeenskap ŉ bydrae kan maak, om sodoende behoeftige studente te finansier wat graag in ŉ landbou- of natuurbewaringsrigting wil studeer.” Derhalwe is die “Hier sal ek boer-veldtog” van stapel gestuur. “Helpende Hand Studietrust droom om behoeftige studente se studiedrome te bewaarheid. Ons glo opleiding is die pad na ŉ beter en sterker toekoms,” sê Botha. Die ander rede waarom Helpende Hand op landbou fokus, is omdat die bedryf teen ŉ geweldige tempo tegnologies ontwikkel en ekonomies groei. Dit is dus noodsaaklik om hierdie bedryf met genoegsame kennis en geleerdheid aan te pak. Om te bepaal of studente wat vir die beurs aansoek doen wel hul studie ernstig gaan opneem, het Helpende Hand ŉ goeie siftingsproses. “Ons het ŉ betroubare platform waarop behoeftige studente aansoek kan doen, en hierdie studente word dan oorweeg volgens kriteria wat deur ŉ studiefondskomitee beoordeel word. “Met ŉ volgende kriteriastelsel maak ons seker dat die mees verdienstelike en behoeftige studente hierdie lening ontvang. Een belangrike faktor is dat hulle op skool, asook tydens hul studie, akademies moet presteer.” Die platform bied ook die geleentheid vir die gemeenskap om eenmalige, maandelikse of jaarlikse skenkings te maak, asook ŉ opsie vir lede van die gemeenskap om ŉ deel van hul testament aan die studietrust te bemaak. “Ons stuur ook verskeie projekte en veldtogte van stapel om geld in te samel.” Helpende Hand se naam loop hom vooruit en Botha sê hulle is baie bevoorreg om ŉ paar sterk en lojale donateurs te hê. Die “Hier sal ek boer”-projek benodig egter nuwe donateurs om die volhoubaarheid van hierdie studiefonds te verseker, om sodoende honderde studente oor die volgende paar jaar te kan help. Botha sê studies is nie goedkoop nie. Vir een student wat wil landbou studeer, beloop dit ongeveer R52 000 per jaar en dit is slegs vir klasgelde. “Ons het in 2021 om en by R1,25 miljoen vir studente wat in landbou, natuurbewaring of veeartseny wil studeer, beskikbaar gestel. In 2022 wil ons ongeveer R2,5 miljoen bewillig aan behoeftige studente wat ŉ passie vir landbou en natuurbewaring het. “Om dit moontlik te maak, het ons ŉ helpende hand van die gemeenskap nodig.” Die “Hier sal ek boer”-veldtog word amptelik op 18 November in Centurion bekendgestel, met onder meer ŉ paneelgesprek waaraan Danie Bester, TLU SA se jongboer van die jaar, Francois Rossouw, hoof- uitvoerende beampte van Saai, Hannes Noëth, uitvoerende direkteur van Helpende Hand en Corné Liebenberg, bemarkingsdirekteur van Laeveld Agrochem, gaan deelneem. Vir meer inligting oor die veldtog kan hul webtuiste besoek word, of skakel Zander Botha by 083 254 0142.